P. episcopus, servus servorum Dei, dilectis filiis P. abbati et monachis Cluniacensis monasterii salutem et apostolicam benedictionem. Confrater noster B., Matiscensis episcopus, partim rogatu nostro, partim probitate sua, erga predecessorem tuum venerabilem virum H. abbatem benigne se habuit, et cum Hierusalem iturus decessit, omnia inter vos et ipsum quiete et pacifice habebantur. Ceterum, post decessum ejus, non parum jus Matisconensis ecclesie perturbastis, quia quod hactenus factum non est in monasterio vestro crisma consecrari fecistis; hoc enim quevis per episcopi personam exhibeatur ecclesie tamen jus est. Rogamus ergo dilectionem vestram ita hoc plena caritate corrigere, item etiam in ceteris circa eum vos habere ut inter vos preterite pacis vinculum arcius restringatur; et ipse enim vos plenius diligit et a vobis plenius est diligendus. Quamobrem precipimus ne talia ulterius fiant; non enim immemores sumus quanto studio, quantaque instantia satagerimus ut firma inter vos et stabilis concordia permaneret. Quod idcirco firmum servari volumus et precipimus ne detrimentum ulterius ecclesia patiatur; orantes vos pro nobis misericordia divina custodiat.